b'\n_START_ARTICLE_\nIroquois-klassen\n_START_SECTION_\nOprindeligt design\n_START_PARAGRAPH_\nSkibenes oprindelige form\xc3\xa5l var langtr\xc3\xa6kkende antiub\xc3\xa5dskrigsf\xc3\xb8relse. Deres prim\xc3\xa6re v\xc3\xa5ben mod undervandsb\xc3\xa5de var deres to CH-124 Sea King helikoptere, der benyttede det store helikopterd\xc3\xa6k agter, der alt i alt fyldte omtrent halvdelen af skibets overfladeplads. Helikopterne kunne lande og lette i selv voldsomt vejr p\xc3\xa5 grund af deres helikopter-winchsystem kaldet "Beartrap"._NEWLINE_Iroquois-klassen repr\xc3\xa6senterer en unormalt designkompromis i forhold til de forskellige sammenlignelige skibsdesigns fra samme tid. De fleste skibe i cirka samme st\xc3\xb8rrelse og rolle s\xc3\xa5som Royal Navys Type 22 eller US Navy\'s OHP, var udrustet med betydeligt mindre helikopteromr\xc3\xa5der, typisk kun den agterste 1/4 af skibet. Disse skibe medbragte kun mindre, kortr\xc3\xa6kkende helikoptere s\xc3\xa5som Westland Lynx eller Kaman Seasprite. Disse mindre helikoptere var i mods\xc3\xa6tning til Sea King ikke i stand til at operere effektivt uden brug af moderenhedens sensorer og var reelt set kun en m\xc3\xa5de at forl\xc3\xa6nge r\xc3\xa6kkevidden p\xc3\xa5 skibets antiub\xc3\xa5dstorpedoer. I mods\xc3\xa6tning, var Iroquois\' Sea Kings udrustet med en fuld sensorpakke og kunne operere p\xc3\xa5 v\xc3\xa6sentligt l\xc3\xa6ngere afstande hvorved en enkelt Iroquois-destroyer kunne kontrollere en noget st\xc3\xb8rre havomr\xc3\xa5de. Ulempen ved dette design var dog at helikopternes pladsforbrug bet\xc3\xb8d at der var mindre plads til andre v\xc3\xa5bensystemer._NEWLINE_Til antiub\xc3\xa5dskamp var skibene ogs\xc3\xa5 udrustet med to tredobbelte torpedor\xc3\xb8r der kunne affyre Mk.44 eller Mk.46 Mod 5 torpedoer og en Limbo Mark 10 dybdebombe-mort\xc3\xa9r. Til andre opgaver var skibene udrustet med en Otobreda 127/54 Compact 127 mm kanon samt to RIM-7 Sea Sparrow-affyringssystemer. De to systemer var placeret under en beskyttelseskapsel p\xc3\xa5 d\xc3\xa6kket umiddelbart foran broen (agten for kanonen). N\xc3\xa5r missilerne skulle affyres skulle kapslen \xc3\xa5bnes og missilerne blev f\xc3\xb8rt ud til siderne, dette kr\xc3\xa6vede noget tid at k\xc3\xb8re systemet frem til affyringsposition._NEWLINE_Det valgte fremdrivningssystem til skibene var to Pratt & Whitney FT12-AH3 gasturbiner p\xc3\xa5 7.400 hestekrafter hver samt yderligere to turbiner (P&W FT4-A2) p\xc3\xa5 hver 50.000 hestekr\xc3\xa6fter n\xc3\xa5r h\xc3\xb8je hastigheder er p\xc3\xa5kr\xc3\xa6vet. Klassen var de f\xc3\xb8rste st\xc3\xb8rre krigsskibe der blev fremdrevet udelukkende af gasturbiner. Ydelsen fra disse turbiner benyttes til at drive de to skruer igennem en r\xc3\xa6kke af reduktionsgear. Et unikt kendetegn var de distinkte Y-formede skorstene der var designet til at lede udst\xc3\xb8dningen v\xc3\xa6k fra helikopterd\xc3\xa6kket._NEWLINE_Skibenes dimensioner er 129,8\xc3\x9715,2\xc3\x974,4 meter samt et oprindeligt deplacement p\xc3\xa5 4.700 tons. Den normale bes\xc3\xa6tning er p\xc3\xa5 285 mand.\n_START_SECTION_\nGolfkrigen\n_START_PARAGRAPH_\nHMCS Athabaskan blev deployeret p\xc3\xa5 Operation Friction \xe2\x80\x93 det canadiske bidrag til den internationale koalitions fl\xc3\xa5destyrke under Operation Desert Shield og Operation Desert Storm (Golfkrigen)._NEWLINE_Athabaskan var flagskibet for den canadiske Task group og blev hastigt modificeret p\xc3\xa5 fl\xc3\xa5destationen i Halifax i august 1990 forud for operationen. Modifikationerne omfattede blandt andet en ny mines\xc3\xb8gningssonar, en Phalanx 20 mm CIWS samt skulderaffyrede Blowpipe og Javelin missiler.\n_START_SECTION_\nTRUMP opdateringen\n_START_PARAGRAPH_\nAlle skibene i klassen undergik en midtlivsopdatering omtalt som "Tribal Class Update and Modernization Project" (TRUMP) i begyndelsen af 1990\'erne. Denne opdatering havde til form\xc3\xa5l at \xc3\xa6ndre skibenes prim\xc3\xa6re opgave fra antiub\xc3\xa5dskrigsf\xc3\xb8relse til luftforsvar. Efter opdateringen blev klassen herefter som luftforsvarsdestroyere. Rollen som antiub\xc3\xa5dsenhed blev mere eller mindre overf\xc3\xb8rt til de nyere fregatter af Halifax-klassen._NEWLINE_I det nye design blev Mk. 41 VLS hovedbev\xc3\xa6bningen med en beholdning p\xc3\xa5 29 SM-2 Block III langtr\xc3\xa6kkende luftforsvarsmissiler. For at skabe plads til et VLS m\xc3\xa5tte man fjerne den oprindelige 127 mm kanon med den mindre, men meget hurtigere skydende Oto Melare 76 mm kanon, der samtidig blev flyttet til forh\xc3\xb8jningen foran broen hvor man havde fjernet Sea Sparrow-systemet. En Phalanx CIWS blev ogs\xc3\xa5 installeret oven p\xc3\xa5 hangaren._NEWLINE_Opdateringen bet\xc3\xb8d ogs\xc3\xa5 at de to Pratt & Whitney FT-12 forl\xc3\xa6gningsgasturbiner blev erstattet af nye 570-KF motorer fra Allison Engine Company. Farten forblev det samme, dog var v\xc3\xa6gten vokset til 5.100 tons fuldt lastet. Den oprindelige Y-formede skorsten blev skiftet til en mere simpel, enkelt skorsten da det ikke viste sig at v\xc3\xa6re et problem med r\xc3\xb8g p\xc3\xa5 helikopterd\xc3\xa6kket._NEWLINE_TRUMP havde til form\xc3\xa5l at g\xc3\xb8re skibene i stand til at operere forsvarligt frem til 2010 hvor de forventeligt havde udtjent deres v\xc3\xa6rnepligt og skulle pensioneres. Nedsk\xc3\xa6ringer i midten af 1990\'erne bet\xc3\xb8d at man nedlagde bes\xc3\xa6tningen p\xc3\xa5 Huron. Huron str\xc3\xb8g kommando i 2005 og blev skudt i s\xc3\xa6nk af s\xc3\xb8sterskibet Algonquin i en \xc3\xb8velse i 2007._NEWLINE_Der har v\xc3\xa6ret indledende unders\xc3\xb8gelser, der i canadiske fl\xc3\xa5dekredse har v\xc3\xa6ret omtalt so Province-klassen. Unders\xc3\xb8gelsen har dog begr\xc3\xa6nset sig til studier af det avancerede radarsystem APAR, der bliver brugt af blandt andet den danske Iver Huitfeldt-klasse og den tyske Sachsen-klasse. Spekulationer omkring selve skibene drejer sig om hvor vidt de vil blive en forst\xc3\xb8rret version af Halifax-klassen. Designet ville have cirka samme kapaciteter som Iroquois-klassen, dog kun med en helikopter. Der synes dog ikke at v\xc3\xa6re planer om at bygge en s\xc3\xa5dan erstatning.\n_START_SECTION_\nVidere sk\xc3\xa6bne\n_START_PARAGRAPH_\nP\xc3\xa5 trods af at Huron var det senest opgraderede skib i klassen blev det oplagt i 2000 p\xc3\xa5 grund af mandskabsmangel som f\xc3\xb8lge af nedsk\xc3\xa6ringer i slutningen af 1990\'erne Huron udgik af fl\xc3\xa5dens tal i 2005 og blev benyttet som skydem\xc3\xa5l i en \xc3\xb8velse i 2007._NEWLINE_I august 2013 var Algonquin involveret med forsyningsskibet Protecteur under en \xc3\xb8velse. Det skete betydelige skader om bord p\xc3\xa5 Algonquin langs den bagbord side af skibets hangar Skibet blev lagt op efter kollisionen. I maj 2014 under et havneophold i Boston, Massachusetts, opdagede man alvorlige spr\xc3\xa6kker i skroget p\xc3\xa5 Iroquois, som bet\xc3\xb8d at skibet \xc3\xb8jeblikkeligt m\xc3\xa5tte returnere til Canada for at blive unders\xc3\xb8gt yderligere. Unders\xc3\xb8gelserne afsl\xc3\xb8rede at skroget var i d\xc3\xa5rlig stand og skibet blev henlagt p\xc3\xa5 ubestemt tid. Den 19. september 2014 offentliggjorde Royal Canadian Navy at de to ovenst\xc3\xa5ende skibe ville udg\xc3\xa5 fra aktiv tjeneste sammen med forsyningsskibet Protecteur, hvorved det sidste skib i klassen ville v\xc3\xa6re Athabaskan._NEWLINE_Den 27. november 2015, blev Algonquin og Protecteur solgt til ophug hos R.J. MacIsaac Ltd. of Antigonish, Nova Scotia. De blev sl\xc3\xa6bt til Liverpool, Nova Scotia hvor ophugningen vill blive udf\xc3\xb8rt. Den 10. marts 2017 udgik Athabaskan, det sidste aktive skib i klassen, fra aktiv tjeneste.'